Aleksejus Jelisejevas

Aleksejus Jelisejevas (; g. 1934 m. liepos 13 d. Žizdros m. Kalugos srityje), anksčiau – Aleksejus Kuraitis (Алексей Курайтис) – lietuvių kilmės tarybinis kosmonautas, dukart Tarybų Sąjungos didvyris.

 Biografija 
Tėvas – lietuvis Stanislovas Kuraitis. Jo tėvai po apsigyveno Riazanės gubernijoje, kur Stanislovas ir gimė. 1934 m., po S. Kirovo nužudymo, Tarybų Sąjungoje prasidėjo represijos, kurių metu nukentėjo nemažai TSRS gyvenusių lietuvių. Stanislovas Kuraitis buvo nuteistas kaip „liaudies priešas“ ir išsiųstas į lagerį. Jo žmona Valentina buvo priversta išsiskirti ir susigrąžinti mergautinę pavardę Jelisejeva.

1943 m. Aleksejus Kuraitis baigė dvi klases Borovojės (, ) mieste (Kokčetavo sritis), 1946 m. – tris klases 4-ojoje geležinkelio mokykloje Nemčinovkoje (Maskvos sritis).
1950 m., būdamas 16 m., Aleksejus Kuraitis pasikeitė pavardę ir tapo Aleksejumi Jelisejevu.
1951 m. baigė 167-ą vidurinę mokyklą Maskvoje.

1951–1957 m. mokėsi Maskvos N. Baumano aukštojoje technikos mokykloje, gavo inžinieriaus mechaniko diplomą.

Pagal paskyrimą dirbo konstruktorių biuro OKB-1 () laboratorijoje. Vėliau šį darbą paliko, nes įstojo į aspirantūrą Maskvos fizikos ir technikos institute. Aspirantūrą baigė 1962 m. ir grįžo į darbą OKB-1 biure. Čia jis dalyvavo projektuojant kosminių laivų valdymo sistemas.

1966 m. gegužės 23 d. tapo kandidatu į kosmonautus bandytojus, o 1966 m. gruodžio 30 d. – kosmonautu bandytoju.

Kosmonautas buvo rengiamas kaip kosminio laivo „Sojuz“ bortinžinierius. A. Jelisejevas buvo paskirtas laivo Sojuz-2 nariu. Šis laivas turėjo startuoti 1967 m. balandžio 24 d. ir orbitoje susijungti su anksčiau paleistu laivu Sojuz-1, pereiti į jį kartu su trečiuoju Sojuz-2 įgulos nariu J. Chrunovu, o po to su Sojuz-1 grįžti Žemėn. Dėl gedimo laive Sojuz-1 (dėl kurio žuvo kosmonautas Vladimiras Komarovas) Sojuz-2 startas buvo atšauktas.

1968–1969 m. įėjo į kosmonautų grupę, kuri ruošėsi vykdyti tarybinę Mėnulio programą – Mėnulio apskridimo ir nusileidimo Mėnulyje. Ruošiantis šioms programoms 1968 m. važiavo į Somalį stebėti Pietinio pusrutulio dangaus.

Iki 1968 m. gruodžio toliau ruošėsi programai „Susijungimas“ (). Pirmasis jo skrydis įvyko 1969 m. sausio 15 d. Skrydžio trukmė buvo 1 para 23 valandos 45 minutės 50 sekundžių. Ekipažai pirmą kartą rankiniu būdu sujungė pilotuojamus laivus.

Antrasis Jelisejevo skrydis įvyko 1969 m. spalio 13 d. laivu Sojuz-8. Skrydis baigėsi 1969 n. spalio 18 d., jo trukmė buvo 4 paros 22 valandos 50 minučių 49 sekundės.

Trečiasis skrydis, kur Jelisejevas buvo bortinžinierius, įvyko 1971 m. balandžio 22-24 d. laivu Sojuz-10. Pirmą kartą kosminis laivas susijungė su orbitine stotimi Saliut-1, tačiau kosmonautai pereiti į stotį negalėjo, nes sugedo jungimosi agregatas. Skrydis buvo nutrauktas pirma laiko. Skrydžio trukmė buvo 1 para 23 valandos 45 minutės 54 sekundės.

1973 m. vasario 16 d. po disertacijos gynimo gavo technikos mokslų daktaro laipsnįAntra mokslo laipsnių pakopa. Pirmoji – mokslų kandidato laipsnis..

Nuo 1973 m. spalio 11 d. ėjo komplekso Nr. 0 vadovo pareigas. Nuo 1974 m. birželio 14 d. – generalinio konstruktoriaus pavaduotojas, komplekso Nr.1 vadovas. Tada vadovavo visiems pilotuojamiems TSRS kosminių laivų skrydžiams.

Nuo 1986 m. sausio 2 d. iki 1991 m. A. Jelisejevas buvo Maskvos Baumano aukštosios technikos mokyklos rektorius.
Nuo 1991 m. spalio 22 d. iki 1996 m. sausio 31 d. dirbo projektų vadovu kompanijoje RAĮ „IBM SSSR“. Nuo 1997 m. sausio 3 d. – UAB „Festo“ prezidentas.
Po to vadovavo Maskvos energetikos instituto padaliniui ir „Festo“ Rusijos skyriaus švietimo paramos fondui.

Gyvena Maskvoje.

 Apdovanojimai 
 Dukart Tarybų Sąjungos didvyris (1969 m. sausio 22 d., 1969 m. spalio 22 d.)
 4 Lenino ordinai (1969 m. sausio 22 d., 1969 m. spalio 22 d., 1971 m. balandžio 30 d., 1976 m. sausio 15 d.)
 Medalis „Už nuopelnus įsisavinant kosmosą“ (2011 m. balandžio 12 d.)Указ Президента Российской Федерации от 12 апреля 2011 года № 436 «О награждении медалью „За заслуги в освоении космоса“»
 VDR didvyris (VDR)
 BLR didvyris (Bulgarija)
 Georgijaus Dimitrovo ordinas (Bulgarija)
 TSRS valstybinė premija (1980 m. lapkričio 3 d.)

 Kvalifikaciniai vardai 
 TSRS lakūnas kosmonautas (Летчик-космонавт СССР) – 1969 m. sausio 22 d.
 3-ios klasės kosmonautas instruktorius (Космонавт-инструктор 3-го класса) – 1969 m. birželio 26 d.
 Kosmonautas instruktorius (Космонавт-инструктор), 2-os klasės kosmonautas bandytojas (космонавт-испытатель 2-го класса) – 1969 m. gruodžio 4 d.
 1 klasės instruktorius kosmonautas bandytojas (Инструктор космонавт-испытатель 1-го класса) – 1971 m. birželio 14 d.
 TSRS fechtavimo sporto meistras

 Šeima 
 Motina – Valentina Jelisejeva (Елисеева Валентина Ивановна), g. 1909 m. vasario 23 d., buvusi TSRS MA Fizinės chemijos instituto laboratorijos vedėja, technikos mokslų daktarė, profesorė, nusipelniusi Rusijos išradėja.
 Tėvas – Stanislovas Kuraitis (Курайтис Станислав Адамович), g. 1905 m. – m. 1978 m.). Išėjęs laisvėn iš lagerio į šeimą nebegrįžo. Dirbo Maskvos miesto odos ir avalynės pramonės centrinio mokslinio tyrimų instituto laboratorijos viršininku.
 Patėvis – Vaginakas Atovmianas (Атовмян Вагинак Ефремович), g. 1898 m. – m. 1959 m.). Dirbo Setunės (Maskvos sritis) Seriogino vardo odos gamyklos vyriausiuoju inžinieriumi.
 Brolis pagal motiną – Artašesas Atovmianas (Атовмян Арташес Вагинакович), g. 1944 m. – m. 1989 m. Dirbo CKB „Luč“ inžinieriumi, po to – TSRS MA Kosminių tyrimų institute (ИКИ АН СССР).

 Pirmoji žmona (išsiskyrė 1966 m.) – Valentina Špalikova (Шпаликова Валентина Павловна), g. 1935 m. Automatikos ir hidraulikos centrinio mokslinio tyrimo instituto vyresnysis inžinierius.
 Duktė – Jelena Jelisejeva (Елисеева Елена Алексеевна), g. 1960 m. Kino studijos dailininkė statytoja, dėsto meninę kompoziciją Valstybiniame Gerasimovo kinematografijos universitete.
 Antroji žmona – Larisa Komarova (Комарова Лариса Ивановна), g. 1934 m., buvusi mokslinio gamybinio susivienijimo „Energija“ sektoriaus viršininkė.

 Nuorodos 

 Laima Žemulienė Kosmonautas Nr.15: lietuvių kilmės A.Jelisejevas

Jelisejeveas Aleksejus
Jelisejeveas Aleksejus
Jelisejeveas Aleksejus